，堂號世德（），原先喺廣州海珠區琶洲村啟明大街11號，係一間坐南朝北嘅清朝祠堂，重係琶洲華僑港澳同胞同鄉聯誼會會所。祠堂廣三路，深三進，總面闊30.28米，總進深72.28米，佔地面積2188.64平方米。2010年，琶洲村拆遷，祠堂要響第處重建。2014年11月27號，復建嘅祠堂落成，搞重光慶典。2015年7月28號凌晨，祠堂第二沓冧咗。

祠堂供奉徐氏三世祖天祥公、四世祖子堅公同子政公。

建築 
成座建築有九十九道門，裝飾精美，係徐姓族人聚議場所。

門前嘅地堂闊30.28米，深15.7米。花崗條石鋪地。蓮塘五百個方。地堂東門花崗石門額刻住「風流溯鳳」 ，另一面刻嘅係「初涌曉日」 ；西門花崗石門額「指日登鰲」，背面係「遠接長江」。祠堂两边有青雲巷。

頭門面闊三間，進深三沓。硬山頂，「人」字封火牆，灰塑龍船脊，碌筒素瓦。水磨青磚牆花崗石腳。前廊樑架木雕瑞獸駝峰，龍頭雀替。墀頭磚雕。前檐棟四碌花崗石柱。木門額寫「天祥徐公祠」，匾隔籬兩邊係大幅彩色木雕畫，匾頂有木雕通花圖案裝飾。大門彩繪門神。次間砌花崗石包臺，上面放蝦公樑。木雕封檐板。花崗條石鋪地。門前有六個花崗石級。

第二進前邊天井用花崗條石鋪地。兩個廊面闊三間。硬山頂，灰塑博古脊。紅階磚鋪地。

第二進中堂面闊三間，進深四間。卷棚頂，碌筒素瓦。雀替木雕怪獸圖案。蝦公樑上高有石獅同變形斗栱，雀替都係花崗石雕。前後檐柱係花崗石方柱。金柱直徑50公分。門前邊六個花崗石級，有左右石獅。大廳東西開八角門，門額分別係「止肅」同「來雍」。

後天井進深5.4米。花崗條石鋪地。左右偏廊面闊二間。硬山頂。紅階磚鋪地。

第三進後堂面闊三間，進深三間。硬山頂，碌筒素瓦。神檯放正中間。左邊牆鑲塊石碑，碑文係《重建世德堂碑記》，落款「光緒八年歲次壬午立」，長1.49米，闊0.76米。右邊牆掛民國時期廣東省省長徐紹楨同孫文嘅合影。

襯祠面闊三間。天井脊、瓦、柱、樑飾嘅圖案同正堂一樣。花崗條石鋪地。

祠堂有兩座後樓，分別係魁星樓同觀海樓。魁星樓係愛來放徐氏族譜同其它珍貴資料嘅地方；觀海樓係徐氏宗族長老開會嘅地方。

歷史

舊祠 
清朝嘉慶十四年（1809年），琶洲徐氏子孫出錢起祠堂祭拜天祥公，由天祥公外孫李宗翰題寫祠堂匾額。光緒八年（1882年），祠堂重建。民國時期，祠堂做過天祥小學，後尾改名叫琶洲村小學。二十世紀九十年代，祠堂維修，部分瓦面、柱、地面同襯祠用瓷磚嚟鋪，嗰時，頭門條柱上邊有副對聯：「鳳舞龍飛喜看大好河山生機無限 雲蒸霞蔚遙望同胞骨肉團聚有期」。2010年，琶洲搞拆遷，當時村有兩間徐氏祠堂：徐氏宗祠、天祥徐公祠。因為淨可以復建一座，徐氏族人就揀咗天祥徐公祠，淨留低咗「徐氏宗祠」匾額，放響新祠堂附近一間屋。

新祠 
祠堂復建按返原先嘅樣，坐南朝北，總平面係長方形，建築面積就縮水到1700平方米，比起原先細咗一半。祠堂「修舊如舊」，部分材料用嘅係舊祠堂拆落嚟啲磚。成個復建過程由琶洲村民親自監督，有關嘅建築材料都係根據村入邊嘅風俗文化同村民嘅要求，邊起邊調整。

2014年11月27號，新祠堂喺琶洲回遷安置區落成，徐氏族人又舞龍又舞獅噉搞祠堂重光慶典，喺祠堂擺咗幾百圍。

就喺新祠堂起好半年幾之後，2015年7月28號凌晨十二點（又有人話係一點幾），天祥徐公祠嘅第二進突然間冧咗，屋頂、橫樑同立柱冧嗮，冧嗰時好大聲，吵醒咗附近居民。

註腳 
徐紹楨，字固卿，喺琶洲村出世，做過廣州衛戍總司令、廣東省省長、臨時參政院參政。
李宗翰，字北溟，清乾隆五十八年（1793年）進士、詰授中憲大夫翰林院侍讀學士提督湖南學政。

攷 

海珠區
徐